ຈີນສັ່ງໃຫ້ອົບພະຍົບມຽນມາ ກັບຄືນປະເທດ
ເຈົ້າໜ້າທີ່ໃຫ້ການຊ່ອຍເຫຼືອກ່າວວ່າ ຈີນສັ່ງໃຫ້ພວກອົບພະຍົບ Kachin ກັບຄືນປະເທດ
ພະນັກງານໃຫ້ການຊ່ອຍເຫຼືອແກ່ພວກອົບພະຍົບກ່າວວ່າ ຈີນໄດ້ສັ່ງໃຫ້ພວກອົບພະຍົບ ຫຼາຍຮ້ອຍຄົນທີ່ຫຼົບໜີການສູ້ລົບລະຫວ່າງທະຫານລັດຖະບານມຽນມາແລະພວກກະບົດ Kachin ນັ້ນ ກັບຄືນໄປຍັງມຽນມາ ບັນດາພະນັກງານໃຫ້ການຊ່ອຍເຫຼືອກ່າວວ່າ ມີຊາວບ້ານຢ່າງນ້ອຍ 2,000 ຄົນໄດ້ພາ ກັນຫຼົບໜີ ຍ້ອນການບຸກໂຈມຕີກອງທັບເອກກະລາດເຜົ່າ Kachin ຂອງທະຫານລັດ ຖະບານມຽນມາ ຊຶ່ງເລີ່ມຂຶ້ນໃນຕົ້ນເດືອນນີ້ ສ່ວນໃຫຍ່ຂອງພວກອົບພະຍົບ ພາກັນຊອກຫາບ່ອນຫຼົບລີ້ຢູ່ຕາມບໍລິເວນຊາຍແດນຈີນ ໃນຄວາມຫວັງທີ່ວ່າ ທາງກອງທັບມຽນມາ ຈະບໍ່ກ້າຍິງປືນໃຫຍ່ໂຈມຕີໃກ້ໆບໍລິເວນຊາຍ ແດນຂອງຈີນຊຶ່ງເປັນເພື່ອນບ້ານທີ່ຕັ້ງຢູ່ທາງທິດເໜືອ ບັນດາອົງການໃຫ້ຄວາມຊ່ອຍເຫຼືອບັນເທົາທຸກກ່າວວ່າ ສ່ວນໃຫຍ່ຂອງພວກອົບພະຍົບ ໄດ້ຖືກປະຕິເສດບໍ່ຍອມໃຫ້ເດີນທາງເຂົ້າໄປໃນຈີນແຕ່ພວກຊາວ Kachin ທີ່ສູງອາຍຸແລະ ແມ່ຍິງທີ່ມີລູກຕິດໄດ້ຮັບອະນຸຍາດໃຫ້ຂ້າມຊາຍແດນເຂົ້າໄປໃນຈີນເມື່ອສັບປະດາແລ້ວແຕ ່ພວກເຂົາເຈົ້າເວົ້າວ່າເວລານີ້ຈີນໄດ້ສັ່ງໃຫ້ພວກເຂົາເຈົ້າກັບຄືນໄປມຽນມາຍ້ອນການສູ້ລົບ ກັນຢູ່ໃນໝູ່ບ້ານຂອງພວກເຂົາເຈົ້າໄດ້ສະຫງົບລົງແລ້ວ ການຊ່ອຍເຫຼືອພວກອົບພະຍົບໄດ້ມີການຈັດແຈງຫ້າງຫາໂດຍອົງການນ້ອຍໆຈຳນວນ ບໍ່ເທົ່າໃດອົງການ ຊຶ່ງສ່ວນໃຫຍ່ແລ້ວແມ່ນເປັນອົງການຈັດຕັ້ງຂອງຊົນເຜົ່າ Kachin ອົງການໃຫ້ຄວາມຊ່ອຍເຫຼືອອົງການນຶ່ງກ່າວຕໍ່ວີໂອເອ ພະແນກພາສາມຽນມາວ່າ ໄດ້ມີ ການຂາດແຄນອາຫານ ແລະບ່ອນພັກພາອາໄສ ສຳລັບພວກອົບພະຍົບ ແລະໄດ້ມີຄວາມ ວິຕົກກັງວົນໂດຍສະເພາະ ກ່ຽວກັບການແຜ່ລະບາດຂອງພະຍາດຕ່າງໆທີ່ອາດມີຂຶ້ນນັ້ນ